section_heading: Politička orijentacija
paragraph_text: Prvi spomen Lovrina imena u dokumentima nalazimo već 1460. godine, a zatim u očevoj oporuci iz 1471. godine, kojom je određen za baštinika svih njegovih imanja. S jedva 18 godina naslijedio je 1477. godine oca Nikolu, preuzevši sve njegove ogromne posjede, tvrđave i gradove, ali i kontinuitet očevih političkih opredjeljenja. To je naročito došlo do izražaja nakon smrti kralja Matije Korvina, 1490. godine, kada je podržao, kao i većina slavonske vlastele, nezakonitog kraljeva sina Ivaniša u nastojanjima da preuzme prijestolje. Budući da je pretežnom dijelu ugarskog plemstva više odgovarao Vladislav Jagelović (jer su mu mogli postaviti niz uvjeta i ograničenja), za kralja je izabran upravo on.